Document ID: 32010R0742
Publication Date: 2010-08-17

Title and Content:
NARIADENIE KOMISIE (EÚ) č. 742/2010
zo 17. augusta 2010,
ktorým sa mení a dopĺňa nariadenie (EÚ) č. 1272/2009, ktorým sa ustanovujú spoločné podrobné pravidlá vykonávania nariadenia Rady (ES) č. 1234/2007, pokiaľ ide o nákup a predaj poľnohospodárskych výrobkov v rámci verejnej intervencie
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä na jeho článok 43 písm. a) a d) v spojení s jeho článkom 4,
keďže:
(1)
Požiadavky, ktoré musia spĺňať obilniny, aby boli oprávnené na verejnú intervenciu, a metódy, ktoré sa majú použiť na vykonanie testov s cieľom stanoviť túto oprávnenosť, v súlade s článkom 7 nariadenia Komisie (EÚ) č. 1272/2009 (2), sú uvedené v častiach I až VIII a XII prílohy I k uvedenému nariadeniu. Niektoré z týchto metód boli zmenené a doplnené Európskym výborom pre normalizáciu (CEN). V snahe zohľadniť vývoj niektorých z týchto metód a uprednostniť európske normy by sa mali uvedené metódy upraviť. S cieľom zabezpečiť, aby sa v rámci toho istého intervenčného obdobia trvalo uplatňovali tie isté metódy, malo by sa ustanoviť, že uvedené metódy zodpovedajú metódam, ktoré boli platné k prvému dňu hospodárskeho roku.
(2)
Referenčná metóda na stanovenie materiálu, ktorý nepatrí medzi základné zrno nezmenenej kvality, v súčasnosti uvedená v časti IV prílohy I k nariadeniu (EÚ) č. 1272/2009, je opísaná v časti V uvedenej prílohy. Bod 1 časti V, ktorý sa týka pšenice obyčajnej, tvrdej pšenice a jačmeňa, bol aktualizovaný v rámci európskej normy EN 15587:2008. Táto norma by sa mala zahrnúť do uvedeného bodu.
(3)
V časti III prílohy I k nariadeniu (EÚ) č.1272/2009 sa vymedzuje materiál, ktorý nepatrí medzi základné zrno nezmenenej kvality, ako aj zvláštne faktory, ktoré je potrebné vziať do úvahy pri každom type obilniny pri definovaní nečistôt. V záujme presnosti a súladu s európskou normou EN 15587:2008 by sa mali niektoré definície upraviť a niektoré podskupiny presunúť z jednej kategórie do druhej. Vzhľadom na tieto zmeny podskupín by sa preto mala zmeniť a doplniť aj časť II prílohy I týkajúca sa požiadaviek na minimálnu kvalitu.
(4)
Medzinárodná metóda ISO 712:1998, v súčasnosti uvedená v časti IV prílohy I k nariadeniu (EÚ) č. 1272/2009, ako jedna z metód na stanovenie obsahu vlhkosti, bola aktualizovaná v rámci európskej a medzinárodnej normy EN ISO 712:2009 v prípade obilnín iných ako kukurica. Táto norma by sa mala prevziať. V prípade kukurice by sa mala zohľadniť aktualizácia vykonaná v rámci európskej a medzinárodnej normy EN ISO 6540:2010. Okrem toho by sa mala vypustiť aj časť VI prílohy I, ktorá už nie je potrebná, a odsek 3 časti XII prílohy I by sa mal upraviť zodpovedajúcim spôsobom.
(5)
Referenčná metóda na stanovenie obsahu bielkovín v zrnách pšenice obyčajnej, v súčasnosti uvedená v časti IV prílohy I k nariadeniu (EÚ) č. 1272/2009, je metóda schválená Medzinárodným združením pre vedu a technológiu obilnín (ICC), ktorého normy sú stanovené pod názvom č. 105/2. V nadväznosti na práce CEN by sa táto metóda mala nahradiť európskou a medzinárodnou normou EN ISO 20483:2006 a jej pôsobnosť by sa mala rozšíriť na zrná tvrdej pšenice. Okrem toho by sa norma CEN ISO/TS 16634-2:2009 mala ustanoviť ako alternatívna metóda.
(6)
Zelenyho index pre zrná pšenice obyčajnej stanovený v súlade s medzinárodnou metódou ISO 5529:1992, v súčasnosti uvedený v časti IV prílohy I k nariadeniu (EÚ) č. 1272/2009, bol aktualizovaný v rámci európskej a medzinárodnej normy EN ISO 5529:2009. Táto norma by sa mala prevziať.
(7)
Hagbergovo číslo poklesu stanovené v súlade s medzinárodnou metódou ISO 3093:2004, v súčasnosti uvedené v časti IV prílohy I k nariadeniu (EÚ) č. 1272/2009, bolo aktualizované v rámci európskej a medzinárodnej normy EN ISO 3093:2009. Táto norma by sa mala prevziať.
(8)
Referenčná metóda na stanovenie miery straty sklovitého vzhľadu tvrdej pšenice, v súčasnosti uvedená v časti IV prílohy I k nariadeniu (EÚ) č. 1272/2009, je opísaná v časti VIII uvedenej prílohy. V nadväznosti na práce CEN by sa táto metóda mala nahradiť európskou metódou EN 15585:2008. Táto norma by sa mala prevziať a časť VIII prílohy I by sa mala vypustiť.
(9)
Medzinárodná referenčná metóda ISO 7971/2:1995 na stanovenie objemovej hmotnosti, v súčasnosti uvedená v časti IV prílohy I k nariadeniu (EÚ) č. 1272/2009, bola aktualizovaná v rámci európskej a medzinárodnej normy EN ISO 7971/3:2009. Táto norma by sa mala prevziať.
(10)
Toto nariadenie by sa malo uplatňovať od dátumu, od ktorého sa ustanovenia nariadenia (EÚ) č. 1272/2009 začnú uplatňovať na obilniny.
(11)
Avšak, aby sa členským štátom umožnilo vykonanie zmien a doplnení alebo aktualizácií zavedených týmto nariadením, najmä pokiaľ ide o nečistoty a odkazy na normu EN 15587, na zavedenie niektorých ustanovení sa musí ustanoviť rozumná lehota. Tieto zmeny a doplnenia by sa preto mali uplatňovať až od hospodárskeho roka 2011/2012.
(12)
Opatrenia ustanovené v tomto nariadení sú v súlade so stanoviskom Riadiaceho výboru pre spoločnú organizáciu poľnohospodárskych trhov,
PRIJALA TOTO NARIADENIE:
Článok 1
Nariadenie (EÚ) č. 1272/2009 sa mení a dopĺňa takto:
1.
Článok 7 sa mení a dopĺňa takto:
a)
prvá zarážka v odseku 2 sa nahrádza takto:
„-
v prílohe I častiach III, IV, V, VII a XII v prípade obilnín,“;
b)
dopĺňa sa tento odsek 3:
„3. Na stanovenie kvality obilnín ponúkaných alebo prevzatých do intervencie sa použijú metódy opísané v prílohe I, ktoré sa prípadne stanovia v poslednom znení európskych a/alebo medzinárodných noriem platnom k prvému dňu každého hospodárskeho roka.“
2.
Príloha I sa mení a dopĺňa v súlade s prílohou k tomuto nariadeniu.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Uplatňuje sa od 1. júla 2010.
Avšak bod 2 článku 1, pokiaľ ide o bod B časti II, časť III, písmeno a) časti IV, ako aj časť V prílohy I k nariadeniu (EÚ) č. 1272/2009 sa uplatňuje od 1. júla 2011.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 17. augusta 2010

Classification:
Level 1 Topics: 100147
100156
Level 2 Topics: 100195
100191
100250
100197
Level 3 Topics: 138
4291
2449
1810
474
2734
All Topics: 1684
20
2734
2871
3170
4291
5025